par to, kā īsteno Eiropas Parlamenta un Padomes Regulu (ES) Nr. 692/2011 attiecībā uz Eiropas statistiku par tūrismu

Ar Eiropas Parlamenta un Padomes Regulu (ES) Nr. 692/2011 attiecībā uz Eiropas statistiku par tūrismu (turpmāk “regula”) tika izveidots kopējs satvars sistemātiskai Eiropas Savienības tūrisma statistikas datu izstrādei, sagatavošanai un izplatīšanai. Tā atspoguļoja kopš Padomes Direktīvas 95/57/EK spēkā stāšanās brīža notikušās tūrisma ekonomikas un tūristu ieradumu pārmaiņas, un ar to tika reaģēts uz lietotāju vajadzību pārmaiņām.

Regulas 7. pants nosaka: reizi piecos gados “Komisija iesniedz novērtējuma ziņojumu Eiropas Parlamentam un Padomei par statistikas datiem, kas apkopoti, ievērojot šo regulu, un jo īpaši par to atbilstību un par slogu uzņēmumiem”.

Pirmais novērtējuma ziņojums tika izdots 2016. gadā, un šis ir otrais šāds ziņojums. Tajā sniegts pārskats par Eiropas statistiku tūrisma jomā, jo īpaši par:

-regulā noteiktajām prasībām (2. iedaļa);

-pamatojumu īstenošanas pasākumiem un deleģētajiem aktiem, kas pieņemti kopš pirmā ziņojuma (3. iedaļa).

Turklāt ziņojumā iztirzāts, kā regula tiek īstenota, atsaucoties uz noteiktajiem oficiālās statistikas kvalitātes kritērijiem (4. iedaļa), un aplūkoti pasākumi, kas veikti, lai mazinātu slogu uzņēmumiem (5. iedaļa). Visbeidzot, ziņojumā ir pētīta iespēja pārskatīt pašreizējo tiesisko regulējumu, lai modernizētu tūrisma statistiku (6. iedaļa).

2.Galvenie sasniegumi un uzlabojumi

-Komisija, cieši sadarbojoties ar partneriem Eiropas Statistikas sistēmā, efektīvi īsteno regulu. Nesen statistikas satvars palīdzēja izpildīt arī to lietotāju vajadzības, kuri uzrauga Covid-19 ietekmi uz tūrisma nozari.

-Deleģēto aktu pieņemšanas rīki palīdzēja uzlabot pieejamo datu detalizācijas pakāpi un savlaicīgumu.

-Izmēģinājuma pētījumi par tūrisma satelītkontiem (TSK) tika veikti reizi trijos gados, un to rezultātā regulas modernizēšanas gaitā varētu notikt TSK integrācija.

-Tika aktīvi un sekmīgi pētīti jauni avoti un metodes, un iepriekš nepieejami dati tiek publicēti kā eksperimentāla statistika.

3.Galvenā informācija par Eiropas statistiku tūrisma jomā

ES tūrisma ekosistēma ietver globalizētas un savstarpēji saistītas vērtības ķēdes, tostarp bezsaistes un tiešsaistes informācijas un pakalpojumu sniedzējus (tūrisma informācijas birojus, digitālās platformas, ceļojumu tehnoloģiju pakalpojumu nodrošinātājus), tūrisma uzņēmumus un tūroperatorus, izmitināšanas pakalpojumu sniedzējus, galamērķa pārvaldības organizācijas, tūrisma objektus un ar pasažieru transportu saistītas darbības (piemēram, ceļojumus ar lidmašīnām, vilcieniem un kruīzus). Tirgū līdztekus darbojas gan ļoti mazi uzņēmumi, gan lielas starptautiskas korporācijas, un privātais un publiskais kapitāls ir savstarpēji saistīts.

Tūrisms ir ceļotāju darbība, dodoties braucienā uz galveno galamērķi ārpus ierastās vides uz laiku, kas ir mazāks par vienu gadu, ar jebkādu galveno nolūku, tostarp darījumu, atpūtas vai citu personīgu nolūku, bez nodoma tikt nodarbinātam apmeklējuma vietā pie vietējā uzņēmēja. ES tūrisma nozare ir svarīga ikvienas dalībvalsts ekonomikai un ir nozīmīgs nodarbinātības avots. Lai novērtētu tās konkurētspēju, nepieciešamas labas zināšanas par tūrisma apjomu, tā iezīmēm, tūristu profilu, tūrisma izdevumu līmeni un ieguvumiem Eiropas valstu ekonomikai.

Regula (ES) Nr. 692/2011 ir galvenais pamats oficiālai, saskaņotai statistikai par tūrisma piedāvājumu un pieprasījumu. No vienas puses, regula attiecas uz datiem par ES tūristu izmitināšanas uzņēmumu kapacitāti un noslodzi, bet, no otras puses, — uz datiem par ES iedzīvotāju ceļojumiem. Datus par izmitināšanu parasti vāc no uzņēmumiem izmitināšanas nozarē (ik mēnesi un reizi gadā dalībvalstis nosūta Komisijai datus kopsavilkuma tabulu veidā); savukārt datus par ceļojumiem parasti vāc mājsaimniecību aptaujās (ikgadējie dati, ko dalībvalstis nosūta Komisijai, daļēji kopsavilkuma tabulu veidā, daļēji mikrodatu veidā).